Source: https://alkotmanybirosag.hu/kozlemeny/elhunyt-labady-tamas-az-alkotmanybirosag-volt-tagja/
Timestamp: 2019-06-24 11:10:29
Document Index: 16417620

Matched Legal Cases: ['bíróság ', 'bíróság ', 'bíróság ', 'Bíróság ', 'bíróság ', 'bíróság ', 'bíróság ', 'bíróság ']

Alkotmánybíróság | Elhunyt Lábady Tamás, az...
Elhunyt Lábady Tamás, az Alkotmánybíróság volt tagja
2017. augusztus 11-én, életének 73. évében elhunyt Lábady Tamás, az Alkotmánybíróság volt tagja, helyettes elnöke, a polgári jogtudomány jeles képviselője. Temetése 2017. augusztus 23-án, 15 órakor lesz a piliscsabai köztemetőben.
Lábady Tamás 1944-ben született. A Pécsi Tudományegyetem Állam- és Jogtudományi Karán 1968-ban szerzett jogi diplomát. 1970. július 1-jétől polgári peres ügyekben ítélkező bíró Siklóson, majd a Pécsi Vá­rosi Bíróságon. 1976-tól a Baranya Megyei Bíróság másodfokú bírója, 1980-tól megyei bírósági tanácsvezető. 1974-től 1999-ig oktatott polgári jogot a pécsi jogi karon: ahol először óraadó, később másodál­lású adjunktus, 1991-től docens. 1988-ban kandidátusi fokozatot szerzett. 1995 óta a Pázmány Péter Katolikus Egyetem Jog- és Államtu­dományi Karának tanára. 1990 júniusa és 1999 júliusa között az Alkotmánybíróság tagja, 1993 júliusa és 1998 novembere között az Alkotmánybíróság helyettes elnöke. 2003. január 1-jétől 2012 júniusáig, nyugdíjba vonulásáig a Pécsi Ítélőtábla elnöke. Tanított az ELTE Jogi Továbbképző Intézetében. 2011-ben címzetes kúriai bíró és a Deák Ferenc Díj kitüntetettje. 2012-ben elnyerte a legmagasabb igazságügyi kitüntetést, a Juhász Andor díj arany fokozatát. Az Magyar Ügyvédi Kamara elnöksége a „Jog szolgálatában” kitüntetést adományozta részére.
Az Alkotmánybíróság tagjai és munkatársai Lábady Tamás személyében a nagytudású, bölcs bírót, a polgári jog kiváló ismerőjét, az egyetemi oktatót és a testület máig tisztelettel emlegetett és megbecsült volt tagját is gyászolják.
Az Alkotmánybíróság Lábady Tamás volt alkotmánybírót saját halottjának tekinti.
A temetés 2017. augusztus 23-án, szerdán 15 órakor lesz a piliscsabai köztemetőben. A temetést megelőzően, 14 órakor a piliscsabai nagytemlomban engesztelő szentmisére kerül sor.
Fotó: Rózsa Zsuzsanna (jogaszvilag.hu/rovatok/szakma/mindig-az-igazsagot-szolgaltam-i-resz)